ДУНЕЙМ ЩЫХЪЫБАРХЭР
Олимп Джэгухэр ягъэIэпхъуэ
Дунейм кIуэ пэтми нэхъри зыщызыубгъу узыфэм - коронавирусым - цIыхухэм къахуихь ныкъусаныгъэхэм, зэхуэмыхъуныгъэхэм иджыри зы къахэхъуащ. Токио мы гъэм щекIуэкIын хуейуэ щыта Олимп Джэгухэр зэрагъэIэпхъуэм теухуа унафэ къащтащ гъатхэпэм и 24-м. ЦIыху мелуанхэм - спортсменхэми абыхэм я зэфIэкIхэм еплъыну хуейхэми - къахуэмыгъэсу зыпэплъа а спорт махуэшхуэхэр дызыхуэкIуэ 2021 гъэрщ щрагъэкIуэкIынур.
ДУНЕЙПСО Олимп Комитетым и унафэщI Бах Томасрэ Японием и премьер-министр Абэ Синдзорэ зэрызэгурыIуам арэзы техъуащ Токио щекIуэкIыну зэхьэзэхуэхэм я къызэгъэпэщакIуэ комитетым и унафэщI Ёсирэ Мори, къэралым Олимп джэгухэмкIэ и министр Сейкэ Хасимотэ, Токио и Iэтащхьэ Эрикэ Коике сымэ, нэгъуэщI къулыкъущIэхэри. Абыхэм къыхагъэщащ COVID-19 вирусым и зэранкIэ дунейм къыщыхъуа щытыкIэм икъукIэ зэригъэгузавэр икIи Олимпиадэм сыт и лъэныкъуэкIи хуэхьэзыр хъуами, ар ягъэIэпхъуэныр зэрыIэмалыншэр.
Фигу къэдгъэкIыжынщи, Японием и къалащхьэ Токио ХХХII гъэмахуэ Олимп Джэгухэр щыщекIуэкIын хуейт мы гъэм и бадзэуэгъуэм и 24 - шыщхьэуIум и 9-хэм къриубыдэу.
Олимпиадэм къыхуагъэсэбэпыну ухуэныгъэу Токио иIэм хуэдиз зэи зыщIыпIи щагъэхьэзыракъым. Псалъэм папщIэ, 2012 гъэм Лондон къыхузэгъэпэщар 31-рэт зэрыхъур, 2008 гъэм Пекин, 2016 гъэм Рио-де-Жанейрэ яIар ухуэныгъэ 37-рэт. Токио 42-рэ хузэфIэкIащ. Абыхэм ящыщу 8-р щIэуэ яухуащ, 24-р зэрагъэпэщыжащ, пIалъэкIэ къагъэсэбэпынуи 1 ящIащ. И гугъу щIэпщIыххэни щыIэу къыщIэкIынкъым ахэр псори сыт и лъэныкъуэкIи зыхуей зэрыхуэзам - спортсменхэми зэхьэзэхуэхэм кIэлъыплъынухэми я тыншыпIэ псомкIи къызэгъэпэщауэ зэрыщытым. ЩIэуэ яухуа Олимп стадионым цIыху мин 68-рэ атлетикэ псынщIэмкIэ зэхьэзэхуэхэм щеплъыфынущ, футбол зэпеуэхэм деж мин 80 ихуэнущ.
Олимп Джэгухэр дызыхуэкIуэ илъэсым и гъэмахуэм екIуэкIынущи, а ухуэныгъэ телъыджэхэм я дахагъми, спортсменхэм я зэфIэкIми цIыхухэм гу щахуэну Iэмал яIэнщ, Тхьэм жиIэмэ.
УФ-м гуэдзыр щIыдагъэм нэхърэ нэхъ лъапIэ щыхъуащ
Зы тхьэмахуэ зэхуакум къриубыдэу гуэдз тонным и уасэр сом минкIэ щыдэкIуеящ Урысейм - сом мин 13,3-рэ хуозэ иджыпсту. Ар щIыдагъэм нэхърэ нэхъ лъапIэщ зэкIэ. Апхуэдэ нэхъапэм къэмыхъуауэ аращ экономистхэм жаIэр. КъызыхэкIари, долларымрэ еврэмрэ хэхъуэу, сомым и пщIэр зэрехуэхарщ.
ДУНЕЙПСО сату щIыпIэхэми щыдэуеящ иужьрей зэманым гуэдз уасэр. А щытыкIэр къалъытауэ, гъавэр хамэ къэралхэм езыщэжхэм ар къызэращэху уасэри къаIэтащ. Гъавэ зиIэ дэтхэнэри иджыпсту хущIэкъунущ фейдэ нэхъыбэ къыпэкIуэу ар зэрыригъэкIыным. Урысей мэкъумэшыщIэхэри яужь итщ я гуэдзыр зэращэным: абыхэм сэгъуэр зэрызэфIагъэкIын мылъку зэрагъэпэщын, апхуэдэуи хъумапIэхэр къаунэщIын хуейщ, гъавэщIэр къаIэрыхьэмэ щIагъэзэгъэн хуэдэу.
Нобэ
♦Театрым и дунейпсо махуэщ
♦Урысейм и МВД-м и къэрал кIуэцI дзэхэм я махуэщ
♦1945 гъэм Бирмэм и лъэпкъ армэм зыкъиIэтащ икIи я къэралыр япон зэрыпхъуакIуэхэм къыIэщIигъэкIыжащ.
♦1968 гъэм, зэрыса кхъухьлъатэр Владимир областым къыщехуэхри, иукIащ дунейм и япэ космонавт, Совет Союзым и ЛIыхъужь Гагарин Юрий.
♦1990 гъэм Инджылызым и къалащхьэ Лондон къыщызэIуахащ Конан Дойл Артур и тхыгъэхэм я лIыхъужь Холмс Шерлок и музей.
♦2011 гъэм Урысейр гъэмахуэ зэманым техьащ - УФ-м и Президенту а зэманым щыта Медведев Дмитрий Iэ щIидзащ щIымахуэ, гъэмахуэ зэман жаIэу сыхьэтхэр ирамыгъэкIуэтэкIыным теухуа унафэм.
♦Нэмыцэ физик цIэрыIуэ, Нобель и саугъэтым и япэ лауреат Рентген Вильгельм Конрад къызэралъхурэ илъэси 175-рэ ирокъу.
♦1881 гъэм къалъхуащ урысей тхакIуэ Аверченкэ Аркадий.
♦1886 гъэм къалъхуащ революционер, политик, къэрал лэжьакIуэ Киров (Костриков) Сергей. Ар 1934 гъэм яукIащ.
♦1927 гъэм къалъхуащ совет пианист, виолончелым Iэзэу еуэу щыта, дирижёр, жылагъуэ лэжьакIуэ цIэрыIуэ, СССР-м и цIыхубэ артист, УФ-м и Къэрал саугъэтыр зыхуагъэфэща, «Грэмми» саугъэтыр тхуэнейрэ зрата Ростропович Мстислав.
♦1925 гъэм къалъхуащ КъБР-м и цIыхубэ усакIуэ Балъкъэр Фоусэт.
♦1948 гъэм къалъхуащ урысей актёр, УФ-м и цIыхубэ артист Жарков Алексей.
♦1951 гъэм къалъхуащ 1990 - 1996 гъэхэм Урысейм нэгъуэщI къэрал IуэхухэмкIэ и министру, УФ-м и Къэрал Думэм и япэ, етIуанэ хэхыгъуэхэм я депутату щыта Козырев Андрей.
♦1963 гъэм къалъхуащ США-м щыщ кинорежиссёр, актёр цIэрыIуэ Тарантинэ Квентин.
♦1983 гъэм къалъхуащ урысей лыжник, биатлонист, паралимп чемпион плIэнейрэ хъуа Зарипов Ирек.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. Хуабэр махуэм градуси 9 - 12, жэщым градуси 3 - 5 щыхъунущ.
Лъэпкъ Iущыгъэ:
Хьэпшыпышхуэ умыдзи, псалъэшхуэ умыутIыпщ.
Зыгъэхьэзырар ЖЬЭКIЭМЫХЪУ Маринэщ.
